วิธีทำความสะอาดหน้าจอทีวี

จอทีวี หรือจอมอนิเตอร์แบบบาง หรือจอสัมผัส มีความละเอียดอ่อนมาก มีโอกาสเกิดรอยขีดข่วนหรือเสียหายได้ระหว่างที่ใช้งานหรือทำความสะอาดค่ะ เพราะกระบวนการผลิตมีการเคลือบป้องกันผิวหน้าจอ จึงควรระมัดระวังเป็นพิเศษ ไม่ให้เกิดความเสียหายขึ้นนะคะ

ก่อนลงมือทำความสะอาด

กรุณาปิดการทำงานของเครื่องก่อน ตรวจสอบให้แน่ใจทุกครั้งว่าปิดเครื่องและถอดปลั๊กออก เพื่อความปลอดภัยค่ะ

ตรวจสอบรอบๆ ตัวเครื่องว่าไม่มีความเสียหายหรือร่อยรอยการชำรุดใดๆ ก่อนเราลงมือทำความสะอาดค่ะ

เช็คตัวฐานที่ตั้งตัวเครื่องว่ามั่นคง ไม่โยกเยก อันเสี่ยงต่อการทำให้ตัวเครื่องล้มหรือก่อให้เกิดความเสียหายขึ้น

ขั้นตอนการทำความสะอาด

ห้ามใช้ผ้าชุบน้ำเป็นอันขาดค่ะ ให้ใช้ผ้าแห้งเท่านั้นสำหรับการเช็ดหน้าจอ และต้องค่อยๆ เช็ดอย่างเบามือ ไม่ต้องออกแรงกดนะคะ และให้เช็ดไปทางเดียวค่ะ เพื่อค่อยๆ ขจัดสิ่งสกปรกบนผิวหน้าจอออก เนื้อผ้าต้องละเอียดและอ่อนนุ่มมากๆ เช่น ผ้าไมโครไฟเบอร์ หรือผ้าที่มีลักษณะเดียวกับผ้าที่ใช้ทำความสะอาดแว่นตานะคะ

ข้อควรระมัดระวัง

ถ้าหากมีคราบ, รอยเปื้อนบนหน้าจอ หรือร่องรอยความเสียหายใดๆ ให้แจ้งคุณลูกค้าทันที **ห้ามใช้ผ้าชุบน้ำหรือของเหลวใดๆ เช็ดหน้าจอเป็นอันขาด เพราะอาจจจะสร้างความเสียหายกับหน้าจอมากกว่าเดิมค่ะ

คราบ หรือ รอยเปื้อนบนหน้าจอ จำเป็นต้องใช้น้ำยาทำความสะอาดหน้าจอโดยเฉพาะเท่านั้นค่ะ (ถึงแม้จะเป็นน้ำยาทำความสะอาดหน้าจอ ก็มีข้อควรระวังในการใช้น้ำยาทำความสะอาดเหล่านี้ค่ะ ต้องศึกษาวิธีการใช้ให้ดีก่อนนะคะ)

ห้ามใช้กระดาษทิชชู่หรือผ้าที่เป็นขนเช็ดบนหน้าจอ

ห้ามใช้น้ำยาที่มีส่วนผสมของแอลกอฮอล มีฤทธิ์เป็นกรด หรือของเหลวอื่นๆ ที่ไม่ใช่น้ำยาทำความสะอาดหน้าจอมาเช็ดทำความสะอาดแทนเป็นอันขาด รวมถึงไม่ฉีดละอองสเปรย์เข้าที่หน้าจอโดยตรง เพื่อป้องกันไม่ให้น้ำยาซึมเข้าไปในชิ้นส่วนอื่นๆ ซึ่งจะก่อให้เกิดความเสียหายค่ะ